אירית סוקי (מימין) ונעמה שנדר (משמאל), בסרטן של וידי בילו, דליה הגר "קרוב לבית", 2005
אירית סוקי
**אירית סוקי** היא שחקנית ישראלית.

ביוגרפיה
--------

אירית סוקי נולדה וגדלה בפתח תקווה. אביה הוא יליד העיר ארביל בצפון עיראק, הצטרף בנערותו לתנועה הציונית ובגיל 13 עזב את משפחתו ועלה לישראל דרך איראן, בתחילה התיישב בקיבוץ כברי, אחר-כך עבר לטבריה ומשם לפתח-תקווה. אירית סוקי החלה לשחק בהיותה בת 12 ב"בית התלמיד" בעיר פתח תקווה ועוד בהיותה נערה למדה משחק אצל דוד גרינברג.

סוקי למדה משחק במסלול התלת-שנתי בסל"ה - הסטודיו לאמנויות התיאטרון מיסודו של יורם לוינשטיין. בין ההפקות שעלו במסגרת הסטודיו: "הנשים האבודות מטרויה" של חנוך לוין ו"אודים".

אחרי מספר תפקידים קומיים בערוץ הילדים, תפקידה הדרמטי הראשון בתום לימודיה היה הסרוגייט בסדרת הטלוויזיה "פלורנטין" (1998). בהמשך השתתפה בסדרה "זינזאנה" (2005-1999) בתפקיד מרסל, האחות הבכורה במשפחת מצוקה ופשע. מרסל אמנם אינה נופלת בעצמה לעולם הפשע, אבל החבר שלה משתמש בסמים, בהמשך הסדרה מוכר את הסמים לאחיה האחד ורוצח את אחיה השני. בסדרה "תיכון השיר שלנו" שיחקה את דבורה, המורה למשחק של בית הספר, אישה דרמטית, שמקדישה את כל חייה לתיאטרון ומנסה להנחיל זאת לתלמידים, למרות הקשיים שתלמידי בית הספר מערימים עליה ואינה בוחלת בשום אמצעי. שיחקה גם בסדרות "שלווה", "השכונה", "מד"א 101", "שמש", "בשורות טובות", "סרוגים" ועוד.

אירית סוקי השתתפה בסרט הקצר "הוא מת עלי", בבימויה של נעמי עזר (2000). הסרט הופק עבור משרד החינוך והוא עוסק באלימות נגד נשים. בעקבות הסרט סוקי הרצתה במשך כמה שנים בנושא אלימות נגד נשים ואונס, בעיקר בפני נערות משכונות מצוקה.

השתתפה בשנת 2000 בקלטת הווידאו "אצבעות לי" (לצד שרונה אלימלך וקרן קירשנר).

אירית סוקי השתתפה בארבעה סרטים עלילתיים באורך מלא. סרטה הראשון היה "הגרעין הקשה", בבימויו של ענר פרמינגר (אוקטובר 1999).
הסרט מספר על קבוצה של שבעה נח"לאים שבערב הסכם אוסלו ב-1993, עשר שנים אחרי שהגרעין שלהם התפרק, מפקדם לשעבר נועם וקס (מיכה סלקטר), מכנס אותם לפגישת מחזור. הם משוחחים על קורותיהם היום ועל הסיבות לפירוק הגרעין. סוקי גילמה את ילה (איילה), אשתו של מתי/מקס (יגאל זקס), שבתקופת שירותם בגרעין, כשהיו חברים, הוא תפס אותה עם נועם וקס, מה שהעיב על יחסיהם מאז. בסרט השתתפו גם אייל נחמיאס, רועי ששון, אורנה כץ ושרון מלכי-שמש.

סרטה הארוך השני של סוקי היה "קרוב לבית", בבימויין של וידי בילו ודליה הגר (2005), בסרט היא גילמה את המפקדת דובק. על תפקידה בסרט הייתה מועמדת לפרס אופיר בקטגוריית תפקיד המשנה. הסרט מספר על שתי חיילות חיב"ה (היום מג"ב), סמדר לוי (סמדר סייר) ומירית (נעמה שנדר) שעורכות בדיקות ביטחוניות לערבים בירושלים ומתקשות לעשות זאת. סוקי מגלמת את דמותה של סרן ליאת דובק, המפקדת שלהן שמנסה להחדיר בהן משמעת.

סוקי שיחקה בסרט "שמור על ילדתי" (2011) של דינה פרלשטיין, המיועד לציבור החרדי. הסרט מספר את סיפורה של נטלי, כתבת אמריקאית צעירה, בת לנישואי תערובת בין אם יהודיה לאב מוסלמי שמוצאו מסוריה, שנוסעת במסגרת עבודתה לדמשק ושם נקלעת למהפכה ומהומות וניצלת על ידי משפחתו המוסלמית ממוצא סורי של אביה, איתו לא הייתה בקשר מאז היותה ילדה ונכלאת בביתיהם עד שמוברחת בחזרה לארץ על ידי אימה. סוקי משחקת את סמירה, דודתה הסורית של נטלי. במסגרת תפקיד זה דיברה בסרט בערבית-סורית. בסרט משחקות גם אוולין הגואל, רותם זיסמן-כהן וגאיה טראוב.

ב-2012 שיחקה בסרט הסטודנטים של אפרת קופמן "למה השמש". הסרט זכה בשני פרסים בפסטיבל הבינלאומי לסרטי סטודנטים.

אירית סוקי הצטלמה לסרט "חלונות 2000" של יעקב איילי. זהו סרט בתמונות על אהבה, רב-משתתפים, שכל תמונה מספרת את סיפורו של זוג אחר, שברקע מופיע חלון. סוקי משחקת בחורה נשואה שמנהלת רומן עם האקס המיתולוגי שלה ומסתירה עיוות בידיה. בסרט שיחקו גם שי אביבי, ברוריה אלבק, אבי קושניר, אייל רוזלס, שמיל בן-ארי ועוד.

סוקי שיחקה בסדרה "אמא ואבאז", ששודרה ב־HOT, בה מככבים יהודה לוי, מיה דגן ויפתח קליין. הצטלמה לסדרה "בית המשאלות", בבימויו של חיים בוזגלו, ששודרה בערוץ הראשון.

סוקי כתבה בשיתוף עם מיכה סלקטר במסגרת פרויקט "סרטים מכאן" את התסריט לסרט הקולנוע "בת קול", אותו ביים אייל שיראי (2002). הסרט הופק בידי הטלוויזיה בכבלים והוא עוסק בסיפור אהבתו של צייר חולה לב לבתו הצעירה של אדמו"ר ידוע, אשר כפרה באמונתה ויצאה בשאלה. בסרט שיחקו מיכה סלקטר, יורם חטב וטינקרבל.
סוקי שיחקה בקלטת הילדים "אצבעות לי שתיים", לצידן של שרון אלימלך וקרן קירשנר.

סוקי עברה שני קורסים למשחק מול מצלמה אצל רותי דייכס, עברה קורס לקריינות רדיו וטלוויזיה באולפני גבע ולמדה בבית הספר לתסריטאות של עידית שחורי.

סוקי שייכת לאנסמבל תיאטרון תמונע. במסגרתו שיחקה בהצגה "משחקי חברה" מאת ובבימויו של ניצן כהן, שזכה עליה בפרס מחזאי הפרינג' לשנת 2005. לצידה השתתפו ניסו כאביה, דביר בנדק, עירית נתן-בנדק ומיכאל טפליצקי.
שיחקה בהצגה "פרויקט ג'בליה" שהציגה בפסטיבל עכו 2006 ובהמשך שיחקה בתיאטרון תמונע.

היא מלמדת משחק מול מצלמה בסטודיו של גלית רוזנשטיין ובאופן פרטי.

תפקידים
-------

### בקולנוע

| סרט | במאי | תפקיד | שנה | מידע נוסף |
| --- | --- | --- | --- | --- |
| חלונות 2000 | יעקב איילי |  | פוסט פרודקשן |  |
| שמור על ילדתי | דינה פרלשטיין | סמירה (מרכזי) | 2011 |  |
| קרוב לבית | וידי בילו ודליה הגר | פקד ליאת דובק, המפקדת (מרכזי) | 2005 | הייתה מועמדת על התפקיד לפרס שחקנית המשנה הטובה ביותר לשנת 2005 בטקס פרסי אופיר |
| הגרעין הקשה | ענר פרמינגר | ילה-איילה (מרכזי) | אוקטובר 1999 |  |

### בטלוויזיה

**סדרות**

| סדרה | ערוץ | במאי | תפקיד | שנה |
| --- | --- | --- | --- | --- |
| השוטר הטוב | yes | תומר אבירם, איתן צור | סילבי | 2015 |
| בית המשאלות | הערוץ הראשון | חיים בוזגלו | מיכל - עו"ד במסע לחיפוש אהבה | 2013 |
| אמא ואבאז | HOT | קובי פז | רונית, אמא של מתבגר הומוסקסואל | 2012 |
| סברי מרנן, עונה 2+1 | ערוץ 2, קשת | רובי דואניאס | המתקשרת | 2012-2011 |
| ריסטרט | יוטיוב | נעמה שהם | תפקיד אורח | 2010 |
| מנדלבאום בלש פרטי | ערוץ הילדים, לוגי | רובי דואניאס | שירה (תפקיד אורח) | 2010 |
| סרוגים | Yes | לייזי שפירא | תפקיד אורח |  |
| תיכון השיר שלנו | Yes, ניקלודיאון | שירלי שטרן | המורה למשחק דבורה גלילי (תפקיד קבוע) | 2010 |
| בשורות טובות | ערוץ 2 | דפנה לוין | מנהלת הרשות | 2007 |
| זינזאנה | ערוץ 2 | חיים בוזגלו | מרסל אסולין (תפקיד קבוע) | 1999 עד 2005 |
| שלווה |  | חיים בוזגלו | מטופלת (קבוע) | 2004 |
| השכונה |  | חיים בוזגלו | בתפקיד קבוע | 2003 |
| מד"א 101 | ערוץ 2 | חגי לוי | בתפקיד אורח | 2002 |
| ארבעה בעקבות החג |  | שירלי שטרן | האמא (תפקיד קבוע) | 2001 |
| פאזל | ערוץ 2 | אוהב פלנץ | בתפקיד אורח | 2000 |
| שמש |  | שירלי שטרן | במאית (תפקיד אורח) | 1998 |
| פלורנטין | ערוץ 2 | איתן פוקס, אריק רוטשטיין, אורי סיון, שירי שחר | הסרוגייט (תפקיד אורח) | 1998 |
| הלו פנינה | הטלוויזיה החינוכית |  |  | 1995 |

### דרמות

| סרט | חברת הפקה | במאי | תפקיד | שנה | מידע נוסף |
| --- | --- | --- | --- | --- | --- |
| למה השמש (סרט קצר) | בית הספר מעלה | אפרת קאופמן | המורה | 2011 | השתתף בפסטיבל ירושלים, זכה בשני פרסים בפסטיבל הבינלאומי לסרטי סטודנטים, ישתתף בפסטיבל היהודי בלונדון |
| בחירתו של תומר |  | דליה מבורך | העובדת הסוציאלית (תפקיד משנה) | 2005 |  |
| הוא מת עלי |  | נעמי עזר | האחות (תפקיד משנה) | 2000 |  |
| משחקי ראש |  | דני טופ | דנה (תפקיד משנה) | 1999 |  |

**ערוץ הילדים**

* קלטת ילדים "אצבעות לי-שתיים".
* יום תעמולה.
* הכדור הפורח.

### בתיאטרון

| הצגה | תיאטרון/חברת הפקות | מחזאי | במאי | שנה |
| --- | --- | --- | --- | --- |
| משחקי חברה | אנסמבל תיאטרון תמונע | ניצן כהן | ניצן כהן | 2005 |
| פרויקט ג'בליה | פסטיבל עכו ואחר כך בתיאטרון תמונע | אלדד גלאור | שלומי ליברמן | 2006 |
| מסעותיה של נועה מועלם | במסגרת פסטיבל צו קריאה 2 | אורלי קצף-רובינשטיין |  | 2007 |
| תמונות | פסטיבל תיאטרון קצר |  | אילן תורן | 2002 |

קישורים חיצוניים
----------------

| מיזמי קרן ויקימדיה |
| --- |
| ויקישיתוף תמונות ומדיה בוויקישיתוף: **אירית סוקי** |

* אירית סוקי, ברשת החברתית פייסבוק
* אירית סוקי, ברשת החברתית אינסטגרם
* אירית סוקי, במיזם "אישים" לתיעוד היצירה הישראלית
* אירית סוקי, במסד הנתונים הקולנועיים IMDb (באנגלית)
* אירית סוקי, באתר "אידיבי", מאגר הידע העברי לקולנוע ישראלי ועולמי
* אירית סוקי, באתר ספר הקולנוע הישראלי
* אירית סוקי באתר תיאטרון תמונע
* אתר הסרט "קרוב לבית"

הערות שוליים
------------

1. ↑  ישי קיצ'לס, עכבר העיר תל אביב, קרוב לבית, באתר הארץ, 22 במרץ 2006

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007413741005171

 |